
1 straipsnis.
Pakeisti Seimo Peticijų komisijos nuostatus, patvirtintus Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“:
1) pakeisti 10 punktą ir jį išdėstyti taip:
„10. Kiekvienas dokumentų registre užregistruotas kreipimasis perduodamas Komisijos pirmininkui. Apie kreipimosi užregistravimą ne vėliau kaip per 3 darbo dienas raštu pranešama pareiškėjui ar jo atstovui, nurodant kreipimąsi užregistravusią instituciją, registravimo numerį ir datą.“
2) pakeisti 12 punktą ir jį išdėstyti taip: 
„12. Anoniminis kreipimasis atmetamas ir laikomas nepaduotu. Neaiškiai ir nesuprantamai parašytas kreipimasis Komisijos sprendimu nenagrinėjamas ir apie tai ne vėliau kaip per 5 darbo dienas raštu pranešama pareiškėjui ar jo atstovui. Šiais atvejais nesiaiškinama, ar kreipimesi iškeltų reikalavimų ir siūlymų nagrinėjimas priklauso Seimo kompetencijai, ir tokio kreipimosi pripažinimo peticija klausimas nesprendžiamas.“
3) pakeisti 18 punktą ir jį išdėstyti taip:
„18. Jeigu kreipimasis yra nepasirašytas arba jame nenurodytas pareiškėjo vardas, pavardė, išskyrus atvejus, kai kreipimasis yra anoniminis ir neaiškiai ir nesuprantamai parašytas, Komisija nustato terminą trūkumams pašalinti ir praneša apie tai pareiškėjui ar jo atstovui. Pareiškėjui arba pareiškėjo atstovui per nustatytą terminą ištaisius trūkumus, Komisija ne vėliau kaip per 3 darbo dienas priima sprendimą peticiją nagrinėti. Apie peticijos nagrinėjimą pranešama ir paskelbiama šių nuostatų 22 punkte nustatyta tvarka.“
4) pakeisti 21 punktą ir jį išdėstyti taip:
„21. Apie peticijos priėmimą nagrinėti arba apie atsisakymą priimti peticiją nagrinėti Komisija praneša pareiškėjui ar jo atstovui raštu ne vėliau kaip per 5 darbo dienas nuo sprendimo priėmimo dienos. Šių nuostatų 16 punkte nurodytu atveju pranešama kiekvienam pareiškėjui. Sprendimas atsisakyti priimti peticiją nagrinėti turi būti motyvuotas.“
5) Pakeisti 32 punktą ir jį išdėstyti taip:
„32. Komisijos sprendimą nepripažinti kreipimosi peticija ar sprendimą atsisakyti priimti peticiją nagrinėti ne vėliau kaip per vieną mėnesį nuo pranešimo apie sprendimą nepripažinti kreipimosi peticija ar sprendimą atsisakyti priimti peticiją nagrinėti gavimo dienos pareiškėjas gali apskųsti Seimui. Gautas skundas Seime išnagrinėjamas ne vėliau kaip per 30 dienų nuo jo gavimo dienos. Seimui adresuotas skundas perduodamas Komisijos pirmininkui, kuris artimiausiame Komisijos posėdyje supažindina Komisijos narius su skundu. Komisija nusprendžia, ar skundas atitinka Peticijų įstatymo 10 straipsnio 2 dalyje nustatytus reikalavimus skundui. Jeigu skundas neatitinka Peticijų įstatymo 10 straipsnio 2 dalyje nustatytų reikalavimų, Komisija nustato terminą trūkumams pašalinti ir praneša apie tai pareiškėjui ar jo atstovui. Pareiškėjui ar jo atstovui per nustatytą terminą neištaisius trūkumų, laikoma, kad skundas yra nepaduotas. Tuo atveju, jeigu skundas atitinka minėtus reikalavimus ir jame yra išdėstytos aplinkybės, pagrindžiančios Komisijos sprendimo neteisėtumą ir nepagrįstumą, Komisijos pirmininkas Seimo posėdyje supažindina Seimą su gautu skundu, ankstesniu kreipimusi ir Komisijos sprendimu. Seimas, nusprendęs patenkinti skundą ir priėmęs sprendimą pripažinti kreipimąsi peticija, perduoda Komisijai spręsti peticijos priėmimo nagrinėti klausimą. Seimas, nusprendęs patenkinti skundą ir priėmęs sprendimą priimti peticiją nagrinėti, peticiją perduoda Komisijai nagrinėti. Dėl skundo Seimas priima motyvuotą sprendimą, kuris įforminamas Seimo protokoliniu nutarimu. Nutarimo projektą pateikia Komisijos pirmininkas. Seimo sprendimas atsisakyti tenkinti skundą dėl peticijų komisijos sprendimo nepripažinti kreipimosi peticija ar peticijos nepriimti nagrinėti, nepagrįstas Peticijų įstatyme ar kituose įstatymuose nustatytais pagrindais arba grindžiamas pagrindais, kurie nenustatyti Peticijų įstatyme ar kituose įstatymuose, gali būti skundžiamas teismui Lietuvos Respublikos administracinių bylų teisenos įstatyme nustatyta tvarka.“

